Informatīvais ziņojums “Par līdzekļu novirzīšanu brīvprātīgai iemaksai Eiropas Padomes “Rīcības plānā Baltkrievijai 2016.-2017. gadam””

2016. gada 7. martā Ārlietu ministrijā tika saņemta Eiropas Padomes (turpmāk - EP) ģenerālsekretāra Turbjērna Jaglanna(turpmāk – Ģenerālsekretārs) vēstule, ar kuru EP dalībvalstis tika informētas par papildus līdzekļu pieejamību organizācijas pamatbudžetā no EP Eiropas medikamentu un veselības aprūpes direktorāta (turpmāk - Direktorāts) ēkas pārdošanas, kā arī par to, ka iegūtie līdzekļi sadalāmi starp EP dalībvalstīm, kas ir Konvencijas par Eiropas farmakopejas izveidi (turpmāk – Konvencijas) dalībnieces. Latvijas līdzekļu daļa no Direktorāta ēkas pārdošanas sastāda 7000.00 *euro*.

2016. gada 7. septembrī Ārlietu ministrijā tika saņemta EP Sekretariāta vēstule, ar kuru tika informēts, ka papildus iepriekš minētajam ir izveidojies atlikums 2000.13 *euro* apmērā no Latvijas iemaksām EP Farmakopejas budžetā.

EP informēja Latvijas pusi, ka ir iespējams novirzīt minētos līdzekļus brīvprātīgo iemaksu veikšanai kādai EP iniciatīvai tās Budžeta programmas 2016. – 2017. gadam ietvaros.

2016. gada 27. oktobrī tika saņemta Ģenerālsekretāra vēstule, informējot par atlikumu 2172.34 *euro* apmērā, kas izveidojies no Latvijas 2015. gada regulārās iemaksas EP pamatbudžetā. Attiecībā uz šo summu Ģenerālsekretārs informēja par divām alternatīvām tālākai rīcībai: lūgt radušos pārpalikumu paturēt EP pamatbudžetā kā priekšapmaksu Latvijas nākamajai regulārajai iemaksai EP pamatbudžetā; novirzīt līdzekļus kā brīvprātīgo iemaksu kādai EP iniciatīvai tās Budžeta programmas 2016. – 2017. gadam ietvaros.

Ārlietu ministrija sadarbībā ar Veselības ministriju, kura ir atbildīgā institūcija par Konvencijas jautājumiem, **ir izstrādājusi priekšlikumu, kas paredz augstākminētos līdzekļus, kopumā 11 172.47 *euro* apmērā, novirzīt kā Latvijas brīvprātīgo maksājumu EP “Rīcības plānā Baltkrievijai 2016.-2017. gadam”** (turpmāk – Rīcības plāns)[[1]](#footnote-1).

Rīcības plāns ir apstiprināts EP Ministru vietnieku komitejā 2016. gada 18. oktobrī. Tas ir izstrādāts un tiks īstenots, ņemot vērā šādus pamatprincipus:

* Baltkrievijas Republika (turpmāk - Baltkrievija) ir vienīgā Eiropas valsts, kas nav EP dalībvalsts. EP dalībvalstu vadītāju samitā Varšavā 2005.gadā tika noteikts, ka **EP stratēģiskais ilgtermiņa mērķis attiecībā pret Baltkrieviju ir veicināt tās pievienošanos EP**, balstoties uz EP Statūtos noteiktajām pamatvērtībām – **cilvēktiesības, likuma vara, demokrātija**.
* Baltkrievijas ārlietu ministrs V.Makejs ir apliecinājis Baltkrievijas gatavību pastiprināt sadarbību ar EP, tuvinoties EP noteiktajiem standartiem augstākminēto pamatvērtību kontekstā.
* **Rīcības plāns ir EP ekspertu un Baltkrievijas institūciju sadarbības rezultāts**. Rīcības plāna īstenošanas uzraudzību un rezultātu izvērtēšanu veiks EP un Baltkrievijas puses pārstāvju kopīgi veidota darba grupa.
* Rīcības plānā ietverts plašs aktivitāšu loks, vērsts uz Baltkrievijas valsts institūcijām, pilsonisko sabiedrību un sabiedrību kopumā, tai skaitā reģionos. Rīcības plāns fokusēsies uz četrām jomām: **cilvēktiesību veicināšana; tiesiskuma veicināšana; likuma varas apdraudējumu novēršana; demokrātiskas pārvaldes un līdzdalības veicināšana**. Rīcības plāna punkts 1.3.1. paredz dialoga ar Baltkrievijas pusi veicināšanu attiecībā uz **nāvessoda moratoriju**, kas šobrīd ir viens no galvenajiem šķēršļiem Baltkrievijas ciešākai integrācijai EP.

Rīcības plāna kopējais budžets ir 7 037 121 *euro.* Tas tiks finansēts no EP pamatbudžeta, kā arī no starptautisko organizāciju[[2]](#footnote-2) un **dalībvalstu brīvprātīgajām iemaksām**.

Ņemot vērā, ka Baltkrievija ir Latvijas kaimiņvalsts, Latvijai ir svarīgi, lai Baltkrievija attīstītos kā demokrātiska, ekonomiski un sociāli stabila valsts, kurā tiek ievērotas cilvēktiesības un likuma vara. Brīvprātīgās iemaksas veikšana atbilstu Latvijas ārpolitikas prioritātēm un nacionālajām interesēm; šāds solis apliecinātu Latvijas labo gribu EP ietvaros un saskanētu ar līdzšinējo Latvijas darbību EP, kas bijusi vērsta uz sadarbības ar ES Austrumu partnerības reģiona valstīm veicināšanu.

Ārlietu ministra vietā – izglītības un zinātnes ministrs K. Šadurskis

Vīzē: valsts sekretārs A.Pildegovičs

08.12.2016

554105abriksinistrsumu par Latviju,decembra v22222222222222222222222222222222222222222222222222222222222222222222222222222222222222

Kārlis Panteļējevs, 67016337

[karlis.pantelejevs@mfa.gov.lv](mailto:karlis.pantelejevs@mfa.gov.lv)

1. Pieejams: <https://rm.coe.int/CoERMPublicCommonSearchServices/DisplayDCTMContent?documentId=09000016806a3606> [↑](#footnote-ref-1)
2. Tai skaitā no Eiropas Padomes un Eiropas Savienības Austrumu Partnerības sadarbības programmas (*Programmatic Co-operation Framework 2015 – 2017 (PCF))* budžeta. [↑](#footnote-ref-2)